KIRJALLINEN KYSYMYS E-3133/97 komissiolle esittäjä(t): Giuseppe Rauti (NI) (13. lokakuuta 1997)

Aihe: Yhdysvaltojen johtoaseman torjuminen radio- ja televisioalalla

Euroopan audiovisuaalisen alan seurantakeskus paljastaa viimeisimmissä tilastollisissa julkaisuissaan, että amerikkalaiset yritykset ansaitsivat vuonna 1996 lähes 7 miljardia dollaria myymällä ¨tuotteitaan¨ Eurooppaan, kun taas eurooppalaiset veivät Yhdysvaltoihin tuotteita vain 532 miljoonan dollarin edestä. Suhde on siis 1:12 Yhdysvaltojen hyväksi Idaten (audiovisuaalisesta alasta ja tietoliikenteestä vastaava instituutti) Gilles Fontainen selvityksen mukaan.

Tämä johtuu siitä, että vuoden 1989 Eurooppa-direktiiviä, jolla määrättiin ¨kiintiöistä¨ eurooppalaisen tuotannon ja tuotteiden jakamisen turvaamiseksi, ei ole juurikaan sovellettu ja soveltaminen on ollut epämääräistä 15 unionin maassa.

Kaikki tämä merkitsee sitä, että eurooppalaisten radio- ja televisiotuotteiden ahdinko näyttää olevan väistämätön, mistä on vakavia ja tuhoisia seurauksia myös ¨kulttuuriperinnölle¨, talouden ja rahoituksen osalta sekä työpaikkojen suhteen, ellei unioni ryhdy ratkaisemaan ongelmaa uusilla hankkeilla ja tukitoimilla.

Mikä on tilanne muissa Euroopan maissa ja mihin toimenpiteisiin asian osalta aiotaan ryhtyä?

Komission jäsenen Marcelino Orejan komission puolesta antama vastaus (11. marraskuuta 1997)

Neuvoston 3 päivänä lokakuuta 1989 annetun direktiivin 89/552/ETY televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta ((EYVL L 298, 17.10.1989. )), johon arvoisa Euroopan parlamentin jäsen viittaa, 4 ja 5 artiklassa säädetään televisio-ohjelmien jakelun ja tuotannon edistämisestä Euroopassa. Nämä toimenpiteet huomioon ottaen direktiivin täytäntöönpano jäsenvaltioissa on tapahtunut joustavasti ((Direktiivin 4 artiklan mukaisesti ¨jäsenvaltioiden on varmistettava mahdollisuuksien mukaan ja tarkoituksenmukaisin keinoin, että televisiolähetystoiminnan harjoittajat varaavat (...) eurooppalaisille teoksille suurimman osan lähetysajastaan (...)¨ )) Euroopan unionin lainsäätäjän tahdon mukaan. Lainsäätäjä noudatti vain osittain komission ehdotusta ((EYVL C 179, 17.7.1986. )) tässä kohdin.

Direktiivin 4 artiklan 3 kohdan mukaisesti komissio on kaksi kertaa esittänyt kertomuksen direktiivin 4 ja 5 artiklan soveltamisesta ((Vuosien 1991 - 1992 osalta: asiakirja KOM (94) 57 lopullinen, vuosien 1993-1994 osalta: asiakirja KOM (96) 302 lopullinen. )). Vuosia 1995-1996 koskevaa kolmatta kertomusta laaditaan parhaillaan. Arvoisa Euroopan parlamentin jäsen löytää näistä asiakirjoista direktiivin määräysten toteuttamiseen jäsenvaltioissa liittyvät tiedot.

Lisäksi komissio on tehnyt uusia aloitteita eurooppalaisten teosten tuotannon edistämiseksi mm. käynnistämällä MEDIA II -ohjelman ((Eurooppalaiset toimet audiovisuaalisen teollisuuden kehittämiseksi, 1996-2000. Neuvoston 10.7.1995 tehdyllä päätöksellä 95/563/EY ja 22.12.1995 tehdyllä päätöksellä 95/564/EY (EYVL L 321, 30.12.1995) ohjelmalle myönnettiin 310 miljoonan ecun kokonaistalousarvio. )) ja esittämällä vuoden 1989 direktiivin tarkistusehdotuksen ((EYVL C 185, 19.7.1995 ja EYVL C 221, 30.7.1996. )). Viime mainitussa aloitteessa ehdotettiin 4 artiklasta poistettavaksi maininta ¨mahdollisuuksien mukaan¨ ja otettavaksi käyttöön teemakanavia koskeva investointipakko tarpeellisen joustavuuden varmistamiseksi. Yhteisön lainsäätäjä ei noudattanut komission ehdotusta. Se säilytti vuoden 1989 direktiivissä olevan joustavuuden eikä hyväksynyt edellä mainittua investointipakkoa. Lisäksi komissio ehdotti takuurahastoa ((Euroopan elokuva-ja televisiotuotannon edistämisen takuurahasto, 14.2.1995 tehty ehdotus neuvoston päätökseksi - asiakirja KOM (95) 546 lopullinen. )), josta parlamentti esitti myönteisen lausunnon. Neuvostossa on kuitenkin vielä löydyttävä tarvittava yksimielisyys.

Uusien aloitteiden osalta komissio on aloittanut kuulemis- ja analyysivaiheen mm. järjestämällä audiovisuaalisen alan konferensseja Yhdistyneessä kuningaskunnassa keväällä 1998. Kulttuurista ja audiovisuaalisesta alasta vastaava komission jäsen perusti lisäksi korkean tason pohdintaryhmän. Komissio esittää vuoden 1998 kuluessa myös uusien audiovisuaalisten ja tietopalvelujen kulttuurinäkökohtia koskevan vihreän kirjan tämänsuuntaisten sitoumustensa mukaisesti. Tällä välin komissio aikoo valvoa edellä mainittujen 4 ja 5 artiklan toimeenpanoa ottaen huomioon lainsäätäjän haluaman joustavuuden, jatkaa MEDIA II -ohjelmaa ja toimia takuurahaston nopean hyväksymisen puolesta.